ড. আনোয়ার দিল-প্রণীত Living with Integrity: Saber Reza Karim of Bangladesh (2011) পুস্তকে আলোচিত সাবের রেজা করিম ছিলেন ড. আনোয়ার দিলের ঘনিষ্ঠ বন্ধু। সাবের রেজা করিম ছিলেন একজন ব্রিলিয়ান্ট সিএসপি অফিসার। তাঁর পিতা এ কে বজলুল করিম কলকাতা প্রেসিডেন্সি কলেজ থেকে ইংরেজি সাহিত্যে প্রথম শ্রেণিতে এমএ পরীক্ষায় উত্তীর্ণ হয়েছিলেন। কর্মজীবনে তিনি ছিলেন সিভিল সার্ভেন্ট। তিনি বাংলা, ইংরেজি ছাড়াও ফার্সি, আরবি ও সংস্কৃত ভাষায় দক্ষতা অর্জন করেছিলেন। এ কে বজলুল করিমের পিতা আবু রশিদ ছিলেন ইন্সপেক্টর অব স্কুলস। স্বভাবে তিনি ছিলেন মুঘল ঐতিহ্যের ধারক। তিনি বাংলা ব্যতীত আরবি, ফার্সি ও সংস্কৃত ভাষা জানতেন। তাঁর শিক্ষা, কওমের সঙ্গে সংহতি ও সহমর্মিতা আর দরবেশি চরিত্রের জন্যে তিনি সুনামের অধিকারী ছিলেন। আরবি ভাষায় মোনাজাত না করে বাংলা ভাষায় করায় সে-সময়কার মোল্লাদের এক অংশ তাঁর বিরুদ্ধে ক্ষেপে যায়। স্বনামধন্য ঔপন্যাসিক সৈয়দ ওয়ালীউল্লাহর বিখ্যাত উপন্যাস লালসালু আবু রশিদকে অমর করে রেখেছে।